การประกอบธุรกิจของแต่ละสายผลิตภัณฑ์

ลักษณะของผลิตภัณฑ์

ฝาจีบ (CROWN CAP) เป็นฝาปิดผนึกขวดที่ทำมาจากแผ่นเหล็กเคลือบอัดขึ้นรูป
ภายในบุด้วยวัสดุผนึกป้องกันการรั่วซึม เมื่อปิดแน่นจะสามารถเก็บรักษาคุณภาพเครื่องดื่ม
หรือผลิตภัณฑ์ภายในขวดได้ดี ปัจจุบันใช้ผนึกขวดบรรจุน้ำอัดลม เบียร์ โซดา นมถั่วเหลือง น้ำผลไม้

ฝาเกลียวกันปลอม (PILFER-PROOF CAP) ใช้ปิดผนึกขวดเกลียว
พัฒนาขึ้นเพื่อป้องกันการปลอมปนสินค้า ทำจากแผ่นอลูมิเนียมอัดขึ้นรูปเป็นลักษณะถ้วยทรงกระบอก
มีรอยปรุโดยรอบระหว่างตัวฝากับขอบฝา ภายในบุด้วยวัสดุป้องกันการรั่วซึม ไม่เป็นสนิม
เหมาะสมที่จะใช้ผนึกขวดบรรจุน้ำอัดลม เครื่องดื่มบำรุงกำลัง สุรา ยา ฝาเกลียวกันปลอมเปิดง่าย
ใช้ปิดซ้ำได้อีกเมื่อบริโภคไม่หมดในคราวเดียว แต่สามารถเห็นได้ชัดว่าผ่านการเปิดมาแล้ว

ฝาพลาสติก (PLASTIC CAP) เป็นฝาปิดผนึกขวดที่ผลิตโดยใช้พลาสติกเรซิน
หลอมละลายขึ้นรูปเป็นฝา มีรูปแบบที่เหมาะสมกับการใช้งานที่แตกต่างกันหลายประเภท
ลักษณะโดยทั่วไปของฝา มีร่องกันลื่นโดยรอบ และมีรอยปรุระหว่างตัวฝากับขอบฝาเพื่อให้เปิดได้ง่าย
ปัจจุบัน บริษัทฯ มีฝาพลาสติกหลายชนิดเพื่อตอบสนองความต้องการของลูกค้า ได้แก่
ฝาพลาสติกชนิดมีวัสดุบุผนึก สำหรับใช้ปิดผนึกขวดบรรจุน้ำอัดลม
หรือผลิตภัณฑ์ที่ผ่านกระบวนการบรรจุด้วยอุณหภูมิสูง เช่น ชา นม เครื่องดื่มบำรุงกำลัง
ฝาพลาสติกชนิดไม่มีวัสดุบุผนึก
ที่ออกแบบมาให้สามารถป้องกันการรั่วซึมได้โดยไม่ต้องอาศัยวัสดุบุผนึกชั้นใน ใช้ผนึกขวดบรรจุน้ำดื่ม
น้ำผลไม้ และฝาพลาสติกชนิดไม่มีวัสดุบุผนึก เพื่อการบรรจุในระบบปลอดเชื้อ (Aseptic)
ซึ่งฝาพลาสติกของบริษัทฯ ทุกประเภท สามารถปิดซ้ำได้อีกเมื่อบริโภคไม่หมดในคราวเดียว

ฝาวงแหวนแม็กซี่คราวน์ (MAXI CROWN) เป็นฝาปิดผนึกขวดที่ทำจากแผ่นเหล็กอัดขึ้นรูปและบากร่อง
ภายในบุด้วยวัสดุป้องกันการรั่วซึม พัฒนาขึ้นเพื่อให้ดึงวงแหวนเปิดได้ง่าย
ป้องกันการนำกลับมาใช้ใหม่และ การปลอมปนสินค้าได้สมบูรณ์แบบ
เหมาะสมที่จะใช้ปิดผนึกผลิตภัณฑ์ไม่แช่เย็นต่างๆ

ฝาวงแหวนแม็กซี่แค้ป (MAXI CAP)
เป็นฝาปิดผนึกขวดที่ทำจากแผ่นอลูมิเนียมทั้งชิ้นอัดขึ้นรูปและบากร่องภายในบุด้วยวัสดุผนึกป้องกันการรั่วซึม
นอกจากคุณสมบัติทั่วไปที่เหมือนกับฝาวงแหวนแม็กซี่คราวน์แล้ว
ยังมีคุณสมบัติเหมาะสำหรับผลิตภัณฑ์ที่ต้องเก็บไว้ในที่ที่มีความชื้นสูง
หรือเปียกชื้นเป็นเวลายาวนานได้โดยฝาไม่เป็นสนิม เช่น น้ำดื่ม เบียร์ สุรา น้ำผลไม้

ฝาวงแหวนแม็กซี่พี (MAXI-P) เป็นฝาปิดผนึกขวดที่ทำจากแผ่นอลูมิเนียมอัดขึ้นรูปและบากร่อง
ภายในบุด้วยวัสดุป้องกันการรั่วซึม คุณสมบัติโดยทั่วไปเหมือนกับฝาวงแหวนแม็กซี่แค้ป
ยกเว้นวงแหวนที่ใช้ดึงเปิดเปลี่ยนจากอลูมิเนียมเป็นพลาสติก สามารถป้องกันการปลอมปนสินค้า
และเหมาะสำหรับผลิตภัณฑ์ที่ต้องการเก็บไว้ในที่ที่มีความชื้นสูงโดยฝาไม่เป็นสนิม เช่น น้ำดื่ม เบียร์
สุรา น้ำผลไม้

การตลาดและการแข่งขัน

กลยุทธ์ทางการตลาด

ในปี 2551 เศรษฐกิจภายในประเทศอยู่ในภาวะชะลอตัว โดยเฉพาะในไตรมาสสุดท้ายของปี
อันเป็นผลจากปัจจัยลบของเศรษฐกิจโลกที่ชะลอตัว
และความไม่สงบทางการเมืองในประเทศที่มีอย่างต่อเนื่องตลอดทั้งปี
ส่งผลกระทบต่อการบริโภคในประเทศให้ลดลงมาก ในขณะที่ราคาวัตถุดิบหลักที่ใช้ในการผลิต
มีการปรับราคาขึ้นเป็นอันมากเมื่อเทียบกับปี 2550 ประกอบกับราคาน้ำมัน
และค่าเงินบาทที่มีความผันผวน ทำให้บริษัทฯ ได้รับผลกระทบอย่างหลีกเลี่ยงได้ยาก อย่างไรก็ตาม
บริษัทฯ ยังคงมุ่งมั่นที่จะแสวงหาและคงความได้เปรียบทางด้านการขาย
โดยกำหนดราคาจำหน่ายอย่างเป็นธรรม และแข่งขันได้ ผลิตสินค้าที่มีคุณภาพเป็นที่ยอมรับของลูกค้า
เพิ่มบริการทั้งก่อนการขายและหลังการขาย เสริมความแข็งแกร่งของทีมบริการเทคนิค
ให้มีความพร้อมในการให้บริการและสนับสนุนทางด้านเทคนิคแก่ลูกค้า
เพื่อเพิ่มความเชื่อมั่นให้กับลูกค้าของบริษัทฯ โดยในปี 2551 บริษัทฯ
ได้ผลิตฝาพลาสติกชนิดไม่มีวัสดุบุผนึก สำหรับใช้กับระบบการผลิตแบบปลอดเชื้อ (Aseptic)
ออกจำหน่ายในตลาด เพื่อเสริมสร้างความได้เปรียบและขยายตลาดฝาพลาสติกของบริษัทฯ
ให้มากขึ้น ทั้งนี้นอกเหนือจากการมุ่งเน้นรักษาฐานลูกค้ารายเดิม บริษัทฯ
ยังมีแผนที่จะเปิดตลาดใหม่ในประเทศแถบเอเชียตะวันออกเฉียงใต้ ออสเตรเลีย และนิวซีแลนด์
ในกลุ่มสินค้าฝาอลูมิเนียมและพลาสติก
อีกทั้งเสริมสร้างความสัมพันธ์อันดีกับลูกค้าทั้งในและต่างประเทศด้วยการเข้าพบลูกค้าโดยตรง
และแต่งตั้งพันธมิตรทางธุรกิจที่มีศักยภาพเพื่อเพิ่มยอดการขายอีกด้วย

กลยุทธ์ทางการตลาดของบริษัทฯ ในปี 2551 มีดังนี้

(1) คุณภาพของผลิตภัณฑ์

คุณภาพเป็นปัจจัยสำคัญลำดับแรก ในการตัดสินใจเลือกซื้อผลิตภัณฑ์ของลูกค้า
เพราะผลิตภัณฑ์ของบริษัทฯ มีผลโดยตรงต่อคุณภาพสินค้าของลูกค้า บริษัทฯ
จึงมุ่งมั่นในการผลิตสินค้าที่มีคุณภาพตรงตามที่ลูกค้าต้องการ และได้มาตรฐานตามข้อกำหนด
โดยไม่มีสิ่งปนเปื้อนอันอาจเกิดผลกระทบต่อผลิตภัณฑ์ของลูกค้า
และเป็นอันตรายต่อสุขภาพของผู้บริโภค บริษัทฯ ได้นำระบบบริหารคุณภาพ ISO 9001 : 2000
ระบบการจัดการด้านสิ่งแวดล้อม ISO14001 : 2004
ระบบการจัดการสุขลักษณะที่ดีในสถานประกอบการ ( Good Manufacturing Practice – GMP
) และ ระบบการบำรุงรักษาทวีผลแบบทุกคนมีส่วนร่วม (TPM)
มาใช้ในการบริหารงานและเป็นแนวทางในการปฏิบัติงาน
เพื่อให้การควบคุมคุณภาพในทุกขั้นตอนเป็นไปอย่างเที่ยง ตรงและถูกต้องตรงตามมาตรฐาน
พร้อมกันนี้ บริษัทฯ ได้ลงทุนติดตั้งอุปกรณ์สำหรับตรวจจับผลิตภัณฑ์ที่ไม่ได้คุณภาพ
เพื่อป้องกันมิให้สินค้าที่ไม่ได้ตามมาตรฐานส่งถึงมือลูกค้า
อันช่วยเสริมสร้างความมั่นใจให้กับลูกค้าได้มากยิ่งขึ้น

(2) ด้านราคา

จากภาวะเศรษฐกิจปัจจุบัน บริษัทฯ ตระหนักดีถึงความสำคัญในการแข่งขันด้านราคา
ซึ่งเป็นปัจจัยสำคัญอันหนึ่งในการตัดสินใจซื้อสินค้าของลูกค้า เนื่องจากเป็นต้นทุนโดยตรงของลูกค้า
บริษัทฯ จึงมีแผนงานต่างๆ เพื่อลดต้นทุนด้านการผลิต ทั้งในด้านของวัตถุดิบ
ค่าใช้จ่ายในกระบวนการผลิต และการบริหารอย่างต่อเนื่อง เพื่อให้บริษัทฯ
สามารถที่จะกำหนดราคาจำหน่ายที่เที่ยงธรรม และสามารถแข่งขันได้ในตลาด

(3) ด้านบริการ

บริษัทฯ ให้ความสำคัญเป็นอย่างยิ่งต่อการให้บริการลูกค้า ทั้งก่อนการขายและหลังการขาย
เพื่อให้มั่นใจได้ว่าสินค้าของบริษัทฯ มีคุณภาพตรงตามความต้องการของลูกค้า
โดยมีทีมงานขายและทีมงานบริการเทคนิค ที่มีความรู้ความชำนาญ
พร้อมจะให้บริการและแก้ปัญหาทางเทคนิคให้กับลูกค้าได้อย่างรวดเร็วและทันท่วงที
ติดตามดูแลงานและลูกค้าอย่างต่อเนื่องสม่ำเสมอ
รวมถึงการส่งมอบผลิตภัณฑ์ให้กับลูกค้าได้อย่างถูกต้อง ครบถ้วน และตรงตามกำหนดนัดหมาย
ซึ่งถือเป็นกลยุทธ์หลักสำคัญ ที่ช่วยเสริมสร้างความได้เปรียบให้แก่บริษัทฯ
ในภาวะที่มีการแข่งขันสูงเช่นปัจจุบัน

(4) การพัฒนาผลิตภัณฑ์

บริษัทฯ มีผลิตภัณฑ์หลากหลายประเภท เพื่อตอบสนองการใช้งานของลูกค้า
และการสร้างความแตกต่างในตัวสินค้าให้โดดเด่นแตกต่างจากผู้ผลิตรายอื่น
นับเป็นการเพิ่มทางเลือกให้กับลูกค้าที่ต้องการจุดขายที่ไม่เหมือนใคร เพื่อกระตุ้นการซื้อจากผู้บริโภค
บริษัทฯ มีหน่วยงานวิจัยและพัฒนา ซึ่งได้รับการสนับสนุนทางเทคนิคจากบริษัทแม่ในประเทศญี่ปุ่น
ทำหน้าที่พัฒนาผลิตภัณฑ์ใหม่ๆ เข้าสู่ตลาด ปรับปรุงและเปลี่ยนแปลงผลิตภัณฑ์ปัจจุบัน
รวมถึงการจัดหาผลิตภัณฑ์ใหม่ๆ ตามความต้องการของตลาด

  ภาวะอุตสาหกรรมและการแข่งขัน

ภาวะเศรษฐกิจของประเทศในปี 2551 ขยายตัวที่ร้อยละ 2.6
โดยรวมชะลอลงจากปีก่อนที่ขยายตัวร้อยละ 4.9 โดยเฉพาะในไตรมาสสุดท้ายของปี
เป็นผลจากปัจจัยลบในเรื่องการชะลอตัวของเศรษฐกิจโลกและความไม่สงบทางการเมืองภายในประเทศ
ส่งผลกระทบต่อความต้องการภายในประเทศ ทั้งการบริโภคและการลงทุนของภาคเอกชนที่ลดลงมาก
แม้ว่าอัตราเงินเฟ้อจะปรับตัวลดลงต่อเนื่องในช่วงครึ่งหลังของปีตามราคาน้ำมันที่ลดลงก็ตาม
ปัจจัยลบนี้ยังส่งผลกระทบให้การส่งออกหดตัวในไตรมาสสุดท้ายของปีตามการชะลอตัวของเศรษฐกิจประเทศคู่ค้า
ขณะที่การนำเข้าชะลอตัวลงเช่นกันตามการส่งออกและความต้องการบริโภคและลงทุนในประเทศที่ลดลง
แม้การส่งออกและการนำเข้าจะขยายตัวในเกณฑ์ที่ดีตลอด 3 ไตรมาสแรกก็ตาม

การบริโภคภาคเอกชนที่ลดลง ตามการชะลอตัวของภาวะเศรษฐกิจ
ส่งผลกระทบต่อการเติบโตของอุตสาหกรรมในหมวดเครื่องดื่มที่ลดลง
และย่อมส่งผลต่ออุตสาหกรรมบรรจุภัณฑ์ประเภทฝาปิดผนึกภาชนะให้ลดลงตามไปด้วย
อย่างไรก็ตามฝาปิดผนึกภาชนะถือว่ามีความสำคัญต่อสินค้าที่บรรจุภายใน
ทั้งในด้านความสะอาดปลอดภัยของสินค้า ความทันสมัยและความสะดวกในการเปิดใช้งาน
รวมถึงเป็นส่วนช่วยในการจัดทำ

รายการส่งเสริมการขายใต้ฝาของลูกค้าตามฤดูกาลด้วย ดังนั้น
การสร้างการเติบโตของยอดขายและการรักษาส่วนแบ่งตลาดของบริษัทฯ
จึงขึ้นอยู่กับการผลิตสินค้าที่มีคุณภาพ
การตอบสนองความต้องการของผู้ซื้อที่ต้องการปรับเปลี่ยนกลยุทธ์ทางการตลาดได้ทันเวลา
รวมถึงการกำหนดราคาขายของสินค้าแต่ละประเภทได้อย่างเหมาะสมและเป็นธรรมแก่ลูกค้า
และในขณะเดียวกัน บริษัทฯ
ได้สร้างสัมพันธภาพที่ดีกับผู้ขายวัตถุดิบเพื่อสามารถซื้อวัตถุดิบในราคาและคุณภาพที่ได้มาตรฐาน อีกทั้ง
ได้ติดตามความเคลื่อนไหวของราคาวัตถุดิบทั้งในประเทศและต่างประเทศอย่างต่อเนื่อง
เพื่อให้มั่นใจว่า สามารถจัดซื้อวัตถุดิบในราคาที่สอดคล้องกับราคาตลาดในขณะนั้นได้อย่างเหมาะสม
ทั้งนี้ เพื่อให้บริษัทฯ สามารถควบคุมต้นทุนในการผลิตให้สอดคล้องกับการกำหนดราคาขายสินค้า
และสามารถแข่งขันกับผู้ขายฝาปิดผนึกภาชนะรายอื่น ทั้งตลาดในประเทศและต่างประเทศได้
ในขณะเดียวกัน บริษัทฯ ได้เน้นการลงทุนในเทคโนโลยีการผลิตเพื่อเพิ่มคุณภาพของสินค้า
อันจะเสริมสร้างความพึงพอใจแก่ลูกค้าด้วย

1. ขนาดตลาดและอัตราการเติบโต

ขนาดตลาดบรรจุภัณฑ์ ฝาโลหะสำหรับเครื่องดื่มบรรจุขวด ในปี 2551
มีอัตราการเติบโตเพิ่มขึ้นประมาณร้อยละ 6 เป็นผลมาจากการเติบโตของอุตสาหกรรมเบียร์ โซดา
เครื่องดื่มชูกำลัง และน้ำอัดลม ซึ่งถือเป็นอุตสาหกรรมหลักที่ใช้ฝาปิดโลหะ
ส่วนฝาพลาสติกสำหรับเครื่องดื่มบรรจุก๊าซ มีอัตราการเติบโตเพิ่มขึ้นประมาณร้อยละ 21
เป็นผลจากการมีผู้ผลิตเครื่องดื่มน้ำอัดลมรายใหม่ที่มีศักยภาพและใช้กลยุทธ์สินค้าราคาค่อนข้างต่ำ
ทำให้เกิดการแข่งขันและการขยายตัวของตลาดเพิ่มขึ้น และฝาพลาสติกสำหรับเครื่องดื่มบรรจุร้อน
มีอัตราการเติบโตเพิ่มขึ้น จากปี 2550 ประมาณร้อยละ 10
เนื่องจากการขยายตัวของตลาดกาแฟพร้อมดื่ม
และเครื่องดื่มเกี่ยวกับสุขภาพตามวิถีการดำเนินชีวิตของคนรุ่นใหม่
นอกจากนี้ตลาดเครื่องดื่มชาเขียวยังคงเติบ โตอย่างต่อเนื่อง แม้จะไม่สูงมากเท่ากับปีผ่านๆ มา

2. สภาพการแข่งขัน

อุตสาหกรรมเครื่องดื่มในปี 2551 มีอัตราการเติบโตที่ไม่สูงมากนัก
ตามการชะลอตัวของเศรษฐกิจโลกและเศรษฐกิจในประเทศ ซึ่งส่งผลต่อกำลังซื้อของผู้บริโภคที่ลดลง
ผู้ผลิตเครื่องดื่มต่างต้องแข่งขันทั้งในด้านราคาสินค้า การออกผลิตภัณฑ์ในรูปแบบต่างๆ
รวมถึงการส่งเสริมการขายใต้ฝา
เพื่อกระตุ้นความต้องการซื้อของผู้บริโภคและเพื่อรักษาส่วนแบ่งตลาดไว้
ภายใต้ภาวะการแข่งขันดังกล่าว
ทำให้บริษัทในอุตสาหกรรมบรรจุภัณฑ์ต้องปรับตัวให้ทันตามความต้องการของลูกค้า
รวมถึงปรับเปลี่ยนรูปแบบฝาตามแผนส่งเสริมการขายของผู้ผลิตเครื่องดื่มตามไปด้วย
ขณะเดียวกันในปี 2551 บริษัทผู้ผลิตฝา ต่างประสบปัญหาต้นทุนการผลิตสูง
จากราคาวัตถุดิบที่ปรับตัวสูงขึ้นมากเมื่อเทียบกับปีก่อน โดยเฉพาะราคาเหล็กและราคาอลูมิเนียม
การบริหารต้นทุนการผลิตให้มีประสิทธิภาพ
เพื่อรักษาขีดความสามารถในการแข่งขันกับคู่แข่งรายอื่นในตลาด
ตลอดจนการรักษาส่วนแบ่งตลาดของตนไว้ จึงเป็นสิ่งที่บริษัทฯ ให้ความสำคัญ
นอกเหนือจากการเพิ่มบริการทั้งก่อนและหลังการขาย
โดยมีการปรับเพิ่มราคาขายในบางผลิตภัณฑ์ตามความจำเป็น เพื่อสร้างความพึงพอใจให้กับลูกค้า
และจูงใจให้ลูกค้าใช้ผลิตภัณฑ์ของบริษัทฯ ต่อไป

3. แนวโน้มธุรกิจ

ตลาดของลูกค้าภายในประเทศมีแนวโน้มการขยายตัวในอัตราที่ไม่สูงมากนัก สืบเนื่องมาจาก ในปี
2551 ประเทศไทยต้องประสบกับปัจจัยลบที่ทำให้กำลังซื้อของผู้บริโภคลดลงหลายปัจจัย อาทิ
ปัญหาน้ำท่วมปัญหาความไม่สงบทางการเมือง ปัญหาภาวะเงินเฟ้อที่ปรับตัวสูงขึ้นในช่วงครึ่งแรกของปี
และปัญหาการชะลอตัวของเศรษฐกิจโลกในไตรมาสสุดท้ายของปี

ผลกระทบจากภาวะกำลังซื้อของผู้บริโภคในประเทศที่ลดลง
ประกอบกับราคาวัตถุดิบหลักที่ใช้ในการผลิตที่ปรับตัวสูงขึ้น
ย่อมส่งผลต่อการเติบโตของอุตสาหกรรมผู้ผลิตบรรจุภัณฑ์ฝาปิดผนึกให้ลดลงตามไปด้วย บริษัทฯ
จึงมุ่งเน้นการควบคุมต้นทุนการผลิต รวมถึงค่าใช้จ่ายต่างๆ ให้เป็นไปอย่างมีประสิทธิภาพ
การปรับราคาขายสำหรับสินค้าแต่ละประเภทต้องเป็นไปอย่างเหมาะสมและเป็นธรรมต่อลูกค้า
โดยคำนึงถึงความ สามารถในการแข่งขันและการรักษาส่วนแบ่งตลาดเดิมของบริษัทฯ ไว้ด้วย

สำหรับแนวโน้มของตลาดต่างประเทศ มีการชะลอตัวลงตามภาวะเศรษฐกิจโลกเช่นกัน
ลูกค้าต่างพยายามลดต้นทุนในการผลิตลง โดยเน้นซื้อผลิตภัณฑ์ที่มีราคาถูกกว่า
ทำให้เกิดภาวะการแข่งขันมากขึ้นในอุตสาหกรรมผู้ผลิตบรรจุภัณฑ์ฝาปิดผนึก สำหรับบริษัทฯ เอง
นอกจากจะคำนึงถึงราคาขายที่แข่งขันได้แล้ว คุณภาพผลิตภัณฑ์
และการให้บริการเป็นอีกปัจจัยหนึ่งที่บริษัทฯ ต้องรักษาไว้ และพัฒนาให้ดียิ่งขึ้น

4. ความยากง่ายของผู้ที่จะเข้ามาเป็นคู่แข่งขันรายใหม่

ในปัจจุบัน มีผู้ผลิตบรรจุภัณฑ์ฝาปิดผนึกเพิ่มขึ้นหลายราย การเข้ามาของผู้ผลิตรายใหม่
ถึงแม้จะทำได้ไม่ยาก แต่ต้องเผชิญกับภาวะการแข่งขันที่สูง
นอกจากจะต้องมีเทคโนโลยีในการผลิตที่ทันสมัย
ที่สามารถลดต้นทุนการผลิตและสามารถแข่งขันได้ในด้านราคาจำหน่ายแล้ว
ยังมีปัจจัยสำคัญในเรื่องความสัมพันธ์ระหว่างผู้ขายกับลูกค้าในอุตสาหกรรมนี้ด้วย ที่ผ่านมาบริษัทฯ
มีความสัมพันธ์ที่ดีและติดต่อซื้อขายกันมาเป็นระยะเวลานาน ประกอบกับบริษัทฯ
ได้รับการถ่ายทอดทางเทคโนโลยีอย่างต่อเนื่อง จากบริษัท โตโยไซกัน ไกชา จำกัด
ซึ่งเป็นบริษัทที่มีชื่อเสียงด้านบรรจุภัณฑ์ในประเทศญี่ปุ่น
ลูกค้าจึงให้ความเชื่อถือและยอมรับในคุณภาพผลิตภัณฑ์ของบริษัทฯ
ทำให้คู่แข่งรายใหม่ที่จะเข้ามาดำเนินธุรกิจนี้ทำได้ค่อนข้างยาก

5. ความเป็นไปได้ที่จะมีสินค้าทดแทน

ในปัจจุบัน บรรจุภัณฑ์พลาสติกเป็นที่นิยมของตลาด
ทำให้ผู้ประกอบการเลือกใช้ฝาพลาสติกแทนการใช้ฝาโลหะ
โดยมาแทนที่ฝาอลูมิเนียมเกลียวในตลาดน้ำอัดลมเกือบทั้งหมด
เนื่องจากมีราคาถูกและผลิตได้ง่ายกว่า
นอกจากนี้ยังมีบรรจุภัณฑ์ประเภทกล่องกระดาษที่เข้ามาทดแทนบรรจุภัณฑ์ประเภทขวดแก้ว
ซึ่งมีราคาถูกกว่าและลดปัญหาขาดแคลนขวดแก้วในตลาดได้ อย่างไรก็ตามบริษัทฯ
ได้หาตลาดใหม่เพื่อรองรับกำลังการผลิตของฝาโลหะ
โดยขยายการขายไปในอุตสาหกรรมเครื่องดื่มบำรุงกำลัง สุรา และน้ำผลไม้บรรจุขวดแก้ว
ตลอดจนการขยายตลาดส่งออกให้มากขึ้นด้วย

ยอดขายของกลุ่มลูกค้ารายใหญ่และสัดส่วนการจำหน่าย

ในระยะเวลา 3 ปีที่ผ่านมา มีการขายให้แก่ลูกค้ารายใหญ่ 10
รายแรกคิดเป็นร้อยละเทียบกับยอดขายรวมของบริษัทฯ ดังนี้

  หน่วย : ล้านบาท

+-------------+----------+-------------------------+------------------+
| ปี           | ย        | ยอดขายเฉพาะลูกค้า 10      | คิดเป็นร้อยละ       |
|             | อดขายรวม | รายแรก                  |                  |
+-------------+----------+-------------------------+------------------+
| 2549        | 2,138.52 | 1,634.65                | 76.44            |
|             |          |                         |                  |
| 2550        | 2,199.38 | 1,639.58                | 74.55            |
|             |          |                         |                  |
| 2551        | 2,352.52 | 1,755.74                | 74.63            |
+-------------+----------+-------------------------+------------------+

  ลูกค้ารายใหญ่ของบริษัทฯ ใน 10 รายแรก มีจำนวน 4 ราย เป็นผู้ถือหุ้นของบริษัทฯ คือ

  1) บริษัท บุญรอดบริวเวอรี่ จำกัด และบริษัทในเครือ

2)  บริษัท เสริมสุข จำกัด (มหาชน)

3)  บริษัท กรีนสปอต จำกัด

4)  บริษัท ไทยน้ำทิพย์ จำกัด

  บริษัทฯ ไม่มีการขายให้กับลูกค้ารายใดเกินร้อยละ 30 ของยอดขายเป็นเวลา 3 ปีติดต่อกัน

สัดส่วนการจำหน่ายผลิตภัณฑ์ในประเทศและต่างประเทศ

  หน่วย : ล้านบาท

+------------+------------------+--------------------+----------------+
| ปี          | ย                | ยอดจำหน่ายต่างประเทศ | ยอดจำหน่ายรวม   |
|            | อดจำหน่ายในประเทศ |                    |                |
+------------+------------------+--------------------+----------------+
| 2549       | 1,821.05         | 317.47             | 2,138.52       |
|            |                  |                    |                |
| (%)        | 85.15            | 14.85              |                |
+------------+------------------+--------------------+----------------+
| 2550       | 1,890.95         | 308.43             | 2,199.38       |
|            |                  |                    |                |
| (%)        | 85.98            | 14.02              |                |
+------------+------------------+--------------------+----------------+
| 2551       | 1,953.15         | 399.37             | 2,352.52       |
|            |                  |                    |                |
| (%)        | 83.02            | 16.98              |                |
+------------+------------------+--------------------+----------------+

ตลาดต่างประเทศที่สำคัญ ได้แก่ อินโดนีเซีย ออสเตรเลีย นิวซีแลนด์ ลาว พม่า ไต้หวัน ฟิลิปปินส์
จีน และเวียดนาม

สิทธิหรือข้อจำกัดในการประกอบธุรกิจ

บริษัทฯ ได้รับสิทธิเกี่ยวกับกรรมวิธีตลอดจนเทคนิคการผลิตฝาจีบ ฝาเกลียวกันปลอม ฝาพลาสติก
ฝาวงแหวนแม็กซี่ จากบริษัท โตโยไซกัน ไกชา จำกัด ประเทศญี่ปุ่น โดยบริษัทฯ
ชำระค่าสิทธิบัตรเป็นจำนวนร้อยละของยอดขายแต่ละผลิตภัณฑ์

  กำลังการผลิตและปริมาณการผลิต

+------------+--------+---------+--------+---------+--------+---------+
| ผลิตภัณฑ์     | ปี 2551 |         | ปี 2550 |         | ปี 2549 |         |
+------------+--------+---------+--------+---------+--------+---------+
|            | ก      | อัต      | ก      | อัต      | ก      | อัต      |
|            | ำลังการ | ราการใช้ | ำลังการ | ราการใช้ | ำลังการ | ราการใช้ |
|            | ผลิตรวม |         | ผลิตรวม |         | ผลิตรวม |         |
|            | (      | กำล     | (      | กำล     | (      | กำล     |
|            | ล้านชิ้น) | ังการผลิต | ล้านชิ้น) | ังการผลิต | ล้านชิ้น) | ังการผลิต |
|            |        | (%)     |        | (%)     |        | (%)     |
+------------+--------+---------+--------+---------+--------+---------+
| ก          | 12,620 | 59      | 12,560 | 60      | 12,500 | 62      |
| ลุ่มผลิตภัณฑ์ฝา |        |         |        |         |        |         |
+------------+--------+---------+--------+---------+--------+---------+

  วัตถุดิบ และผู้จำหน่ายวัตถุดิบ

บริษัทฯ มีนโยบายส่งเสริมและสนับสนุนอุตสาหกรรมภายในประเทศ หากว่าวัตถุดิบนั้น
มีคุณภาพมาตรฐานและราคาต้นทุนไม่สูงกว่าที่นำเข้าจากต่างประเทศ บริษัทฯ
จะพิจารณาสั่งซื้อจากภายในประเทศก่อน โดยถือนโยบายการจัดซื้อวัตถุดิบว่า บริษัทฯ
จะจัดหาผู้ขายมากกว่า 1 ราย เพื่อสั่งซื้อวัตถุดิบโดยคำนึงถึงคุณภาพที่ตรงตามมาตรฐาน ราคา
การส่งมอบที่ตรงตามเวลาโดยไม่ให้มีผลกระทบต่อการผลิตของบริษัทฯ

+-----------------------+----------------------+-----------------------+
| ผลิตภัณฑ์                | วัตถุดิบหลักที่ใช้          | % การสั่งซื้อในประเทศ     |
+-----------------------+----------------------+-----------------------+
| กลุ่มผลิตภัณฑ์ฝาโลหะ       | แผ่นเหล็ก / แผ่นอลูมิเนียม | แผ่นเหล็ก 80/           |
|                       |                      | แผ่นอลูมิเนียม 80         |
+-----------------------+----------------------+-----------------------+
| กลุ่มผลิตภัณฑ์ฝาพลาสติก     | Polypropylene        | 80                    |
+-----------------------+----------------------+-----------------------+

ทั้งนี้ บริษัทฯ มิได้พึ่งพาการซื้อวัตถุดิบจากผู้จำหน่ายรายใดเกินกว่าร้อยละ 30
ของมูลค่าการซื้อวัตถุดิบทั้งหมด

ขั้นตอนและเทคโนโลยีการผลิต มีดังนี้

  ฝาประเภทโลหะ ฝาประเภทพลาสติก แผ่นพิมพ์

แหล่งที่มาของเทคโนโลยีการผลิต บริษัทฯ ได้รับการสนับสนุนทางวิชาการ
และเทคโนโลยีในการผลิตจาก บริษัท โตโยไซกัน ไกชา จำกัด (ประเทศญี่ปุ่น) โดยบริษัทฯ
ชำระค่าสิทธิบัตรเป็นจำนวน ร้อยละของยอดขายแต่ละผลิตภัณฑ์
สำหรับความช่วยเหลืออื่นตามความจำเป็น เช่น การส่งช่างเทคนิคมาช่วยเป็นครั้งคราว บริษัทฯ
เป็นผู้รับภาระค่าใช้จ่ายตามที่เป็นจริง

  ระบบการจัดการสิ่งแวดล้อม

นอกเหนือจากการให้ความสำคัญกับคุณภาพของผลิตภัณฑ์ และบริการแล้ว บริษัทฯ
ยังมุ่งเน้นการรักษาสภาพแวดล้อม ที่จะส่งผลกระทบต่อผู้ปฏิบัติงานและชุมชนใกล้เคียง
มิให้เกิดมลภาวะในทุกกระบวนการผลิตและทุกปฏิบัติการ ตามนโยบายระบบการบริหารงานคุณภาพ
ระบบการจัดการสิ่งแวดล้อม และระบบการจัดการสุขลักษณะที่ดีของบริษัทฯ
โดยการมุ่งสร้างจิตสำนึกที่ดีให้กับพนักงาน
เพื่อให้ตระหนักถึงความสำคัญของการใช้ทรัพยากรธรรมชาติอย่างมีประสิทธิภาพ
และการปฏิบัติให้เป็นไปตามกฏหมาย ตลอดจนมีการปรับปรุงและพัฒนาอย่างต่อเนื่อง
เพื่อลดผลกระทบต่อสิ่งแวดล้อม นอกจากนี้ บริษัทฯ ยังคำนึงถึงผู้บริโภค
โดยการนำระบบการจัดการสุขลักษณะที่ดี (GMP) เข้ามาใช้ เพื่อยกระดับคุณภาพของสินค้า
มิให้มีการปนเปื้อนอันอาจเป็นอันตรายต่อสุขภาพของผู้บริโภคก่อนส่งให้ลูกค้า โดยมีนโยบาย
ที่ใช้เป็นกรอบและแนวทางในการดำเนินงาน ดังนี้

นโยบายและเป้าหมายของระบบการบริหารงานคุณภาพ ระบบการจัดการสิ่งแวดล้อม
และระบบการจัดการสุขลักษณะที่ดี (GMP)

บริษัทฯ มุ่งมั่นที่จะดำเนินงานต่าง ๆ ภายใต้นโยบายของระบบการบริหารงานคุณภาพ
ระบบการจัดการสิ่งแวดล้อม และระบบการจัดการสุขลักษณะที่ดี ดังนี้

1.  พัฒนาและปรับปรุงกระบวนการต่างๆ ในระบบการบริหารงานคุณภาพ
    และระบบการจัดการสิ่งแวดล้อมอย่างต่อเนื่อง
    โดยคำนึงถึงประสิทธิภาพของการจัดการทั่วทั้งองค์กร
    และประยุกต์ใช้ระบบการจัดการสุขลักษณะที่ดี (GMP) ในกระบวนการผลิตทุกขั้นตอน
    เพื่อให้ได้ผลิตภัณฑ์ที่มีมาตรฐานทัดเทียมกับผลิตภัณฑ์อาหาร

  2. เพิ่มความสามารถในการสนองตอบความต้องการของลูกค้า โดยเน้นการวิจัยและพัฒนา
  และการลดต้นทุน รวมถึงการแลกเปลี่ยนข้อมูลที่จำเป็นกับลูกค้าในเวลาที่รวดเร็ว

  3. ปฏิบัติตามกฎหมายและข้อกำหนดอื่นๆ ที่เกี่ยวข้อง รวมถึงการป้องกันการเกิดมลภาวะ ณ
  จุดกำเนิด

  4. ใช้พลังงานและทรัพยากรธรรมชาติอย่างมีประสิทธิภาพ

  5. พัฒนาพนักงานทุกระดับอย่างต่อเนื่อง
  เพื่อให้ตระหนักถึงความสำคัญและปฏิบัติตามระบบการบริหารงานคุณภาพ
  ระบบการจัดการสิ่งแวดล้อม และระบบการจัดการสุขลักษณะที่ดี (GMP) อย่างเคร่งครัด

การดำเนินงานที่ผ่านมา

บริษัทฯได้ดำเนินการระบบการควบคุมต่าง ๆ ดังนี้

-   ควบคุมคุณภาพน้ำเสีย ให้เป็นไปตามกฎหมายกำหนด มีระบบบำบัดน้ำเสีย ก่อนปล่อยออกสู่

  ภายนอก เพื่อไม่ให้เกิดผลกระทบต่อชุมชน มีการตรวจสอบคุณภาพน้ำทิ้งอยู่เป็นประจำโดย
  ห้องปฏิบัติการเอกชนที่ได้รับการรับรองจากกรมโรงงานอุตสาหกรรม

-   ตรวจสอบปริมาณของสารเจือปนในอากาศที่ปล่อยออกจากปล่องโรงงาน (สู่ภายนอก)
    โดยห้องปฏิบัติการเอกชนที่ได้รับการรับรองโดยกรมโรงงานอุตสาหกรรม
    เพื่อตรวจวัดปริมาณฝุ่นละออง และสารเจือปน

-   ของเสียทุกชนิดของบริษัทฯ
    ได้ถูกคัดแยกและส่งไปกำจัดหรือบำบัดโดยบริษัทที่ได้รับอนุญาตจากกรมโรงงานอุตสาหกรรม
    ทั้งนี้ การดำเนินงานทุกขั้นตอนได้รับอนุญาตจากกรมโรงงานอุตสาหกรรม
    มีการควบคุมและตรวจสอบการปฏิบัติให้สอดคล้องกับการอนุญาตโดยหน่วยงานทั้งภายในและภายนอกอย่างสม่ำเสมอ

-   จากกระบวนการผลิตที่มีงานขึ้นรูป ทำให้เกิดเสียงดัง บริษัทฯ
    ได้ทำการป้องกันและควบคุมโดยการติดตั้งระบบปรับอากาศภายในอาคารโรงงาน
    ซึ่งช่วยควบคุมเสียงดังกระจายสู่ภายนอก

-   นอกจากนี้บริษัทฯ ได้จัดอุปกรณ์ลดเสียงให้กับพนักงานเพื่อสวมป้องกันเสียงขณะปฏิบัติงานอีกด้วย

-   ตรวจวัดเสียง แสง ความร้อน ฝุ่น สารเคมี และไอระเหย
    ในบริเวณที่ทำงานและสถานที่จัดเก็บ ตามประกาศกระทรวงมหาดไทย
    เรื่องความปลอดภัยในการทำงานเกี่ยวกับภาวะแวดล้อม
    ช่วยให้พนักงานอยู่ในสภาพการทำงานที่ปลอดภัย ปลอดมลพิษ ขณะเดียวกัน
    โปรแกรมการตรวจสุขภาพประจำปี
    ช่วยยืนยันความเหมาะสมของมาตรการในการดูแลและป้องกันผลกระทบจากการทำงานที่อาจมีต่อพนักงานอีกทางหนึ่ง

-   นำกระบวนการรีไซเคิล มาช่วยในการลดปริมาณการใช้ทรัพยากรธรรมชาติ
    และมีการพิจารณาแผนการจัดการสิ่งแวดล้อม ให้มีความเหมาะสมและทันสมัยอยู่เป็นประจำทุกปี

-   บริษัทฯ ได้รับการรับรองระบบมาตรฐาน ISO 14001:2004 จากสถาบันรับรองมาตรฐาน
    ไอเอสโอ

ผลสำเร็จตามเป้าหมาย

บริษัทฯ มีระบบการติดตามและประเมินผลเป็นประจำ
หากพบข้อบกพร่องหรือการปฏิบัติที่ไม่เป็นไปตามข้อกำหนด และแผนงานที่วางไว้
จะต้องทำการปรับปรุงแก้ไขทันที ทั้งนี้ เพื่อให้การดำเนินงานและการปฏิบัติงานของบริษัทฯ
มีความสอดคล้องและเป็นไปตามข้อกำหนดของมาตรฐานการจัดการด้านสิ่งแวดล้อม ISO 14001
ข้อกฏหมาย และ/หรือข้อกำหนดต่างๆ ของหน่วยงานราชการทั้งส่วนกลาง และส่วนท้องถิ่น
รวมทั้งเป็นไปตามข้อกำหนดของลูกค้า โดยมีการใช้ทรัพยากรอย่างคุ้มค่า
และลดผลกระทบต่อสิ่งแวดล้อมให้น้อยลง สำหรับที่ผ่านมา บริษัทฯ ยังคงรักษามาตรฐาน
โดยผ่านการตรวจติดตามการรักษาระบบ
และการตรวจประเมินเพื่อการรับรองใหม่จากทางสถาบันรับรองมาตรฐานไอเอสโอมาโดยตลอด